FAKTAT

Tästä Veikkaus-kohussa on kyse

Kohu sai alkunsa, kun entinen kansanedustaja Tiina Elovaara (sin) paheksui Twitterissä Veikkauksen aggressiivista radiomainontaa. Veikkaus pahoitteli asiaa ja päätti panna osan mainonnastaan tauolle määräajaksi.

Iltalehti uutisoi mainoskohun jälkeen, kuinka Kilpailu- ja kuluttajavirastolla (KKV) on meneillään laaja selvitystyö, jossa käsitellään esimerkiksi Veikkauksen mainontaa, vastuullisuutta, kannustinrakenteita ja peliautomaattien sijoittelua.

Rahapeliyhtiö maksaa johdolleen ja henkilöstölleen tulospalkkiota, joiden perusteina ovat muun muassa tunnistautuvan pelaamisen osuus pelikatteesta, yhtiön tulos ja digitaalisen pelaamisen kasvu. Pelihaittojen väheneminen ei ole tulospalkkion peruste.

Veikkauksen yksinoikeusjärjestelmä perustuu kuitenkin siihen, että monopolin avulla voidaan vähentää rahapelaamisen sosiaalisia ja taloudellisia haittoja.

Keskustelua on herättänyt myös Veikkauksen peliautomaattien sijoittelu.

Kelan asiantuntijalääkäri Seppo Mäkinen kirjoitti Helsingin Sanomien mielipidekirjoituksessa hoitaneensa pelihimosta kärsiviä, jotka ovat toistuvasti sortuneet pelaamaan kauppojen yhteyteen sijoitetuilla peliautomaateilla.

Seura uutisoi jo viime vuonna, että Veikkauksen peliautomaatit keskittyvät alueille, joissa tulotaso ja koulutusaste ovat matalia, mutta työttömyysaste korkea.

Sisäministeri Maria Ohisalo (vihr) kommentoi maanantaina Helsingin Sanomille, että peliautomaattien sijoittelua aiotaan pohtia nykyisellä hallituskaudella.